אנון מי תיגרה דאתיגרו בני ישראל עם יהוה ואקדש בון ואמר משה מרי יהוה אתה שרית למחזאה ית עבדך וית רביאנך וית אדך תקיפתה דמן אל בשומיה ובארעה דיעבד כעובדיך וכגבורתיך אעבר שבי ואחזי ית ארעה טבתה דבעבר ירדנה טורה טבה הדן ולבנונה ואמר יהוה למשה סגי לך לתוזף מלל עמי עורי בממללה הדן סק לריש סכיתה ותלי עיניך מערבה וצפונה ודרומה ומדנעה וחזי בעיניך הלא לא תעבר ית ירדנה הדן ופקד ית יהושע בר נון ותקפה ועיצאה הלא הוא יעבר לקדם עמה הדן והוא יסהן יתון ית ארעה דתחזי ומלל יהוה עם משה למימר סגי לוכון סארים ית טורה הדן פנו לוכון צפונה וית עמה פקד למימר אתון עברים בתהום אחיכון בני עשו דדארים בגבלה וידחלון מנוכון ותתנטרון שריר אל תסדרון בון הלא לא אתן לוכון מן ארעון ירתה עד מדרס כף רגל הלא ירתה לעשו יהבת ית טבר גבלה מזון תמורון מן עמון בכסף ותיכלון ואף מים תזבנון מן עמון בכסף ותשתון